CDXXIII.  Privilegium pro monasterio S. Mariae Balneolensi.   (Anno 1139, Nov. 18.) [GIULINI,  Memorie di Milano,  tom. V, p. 570.]
Author: Innocentius II

INNOCENTIUS episcopus, servus servorum Dei, dilecto filio BRUNONI abbati monasterii Sanctae Mariae, quod in villa Balneoli in Mediolanensi territorio situm est, ejusque successoribus regulariter promovendis in perpetuum.

Si religiosorum virorum preces et desideria paterna benignitate admittimus, nostris procul dubio opportunitatibus clementem Dominum reperimus. Cumque universis Ecclesiis per orbem terrarum longe lateque diffusis, ex injuncto nobis a Deo apostolatus officio debeamus salubriter providere, illis tamen in reformatione religionis, et in caeteris propensiori studio nos convenit imminere, quae sub B. Petri ditione consistunt, et peccatis exigentibus, sunt in temporalibus et spiritualibus imminutae. Hujus rei gratia, dilecte in Domino fili Bruno abbas, tuis postulationibus impertimur assensum, et abbatiam de Cerreto, quae B. Petri juris existit, tibi tuisque successoribus apostolica dispensatione concedimus, ut videlicet per te et fratres tuos ibidem honestas et religio reformetur, et idem locus tam temporaliter, quam spiritualiter gratum incrementum suscipiens monasterio Claraevallis subjaceat. Adjicientes etiam ut tam locus ipse, quam universa, quae sibi, inpraesentiarum in terris, pratis, pascuis, silvis, aquis, et caeteris omnibus cultis vel incultis, canonice ac legitime pertinent, aut in futurum concessione pontificum, largitione regum vel principum, oblatione fidelium, vel aliis justis modis, Deo propitio, poterit adipisci, tibi tuisque successoribus firma et illibata permaneant. Ad indicium autem, quod eadem abbatia beati Petri juris existat, singulis annis duodecim nummos Mediolanensis moneta. nobis nostrisque successoribus census nomine persolvetis. Ut autem securius atque liberius omnipotentis Dei servitio vacare possitis, auctoritate apostolica constituimus ut de laboribus, quos propriis manibus colitis, decimas vel primitias a vobis exigere, vel recipere, nemo praesumat. Decernimus ergo ut nulli omnino hominum fas sit praedictum monasterium temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra et illibata conserventur eorum, pro quorum sustentatione ac gubernatione concessa sunt, usibus omnimodis profutura. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua emendatione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae subjaceat ultioni. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus, subscripsi. Ego Conradus Sabinensis episcopus, subscripsi. Ego Otto diaconus card. Sancti Georgii ad Velum Ego Theodewinus Sanctae Rufinae episcopus, subscripsi. Ego Albertus Albanensis episcopus, subscripsi. Ego Albericus Ostiensis episcopus, subscripsi. Ego Gerardus presbyter cardinalis tit. S. Crucis in Jerusalem, subscripsi. Ego Anselmus presbyter card. tit. Sancti Laurentii in Lucina, subscripsi. Ego Lucas presbyter card. tit. Sanctorum Joannis et Pauli, subscripsi. Ego Boetius presbyt. card. tit. Sancti Clementis, subscripsi. Ego Ivo presbyt. card. tit. Sancti Laurentii in Damaso, subscripsi. Aureum, subscripsi. Ego Guido diaconus card. Sanctorum Cosmae et Damiani, subscripsi. Ego Octavianus diac. card. S. Nicolai in Carcere, subscripsi. Datum Laterani per manum Aimerici Sanctae Romanae Ecclesiae diaconi cardinalis et cancellarii, XIV Kal. Decembris, indict. III, Incarnationis Dominicae anno 1139, pontificatus vero domni Innocentii II papae anno decimo.